CELEX: 62013CN0576
Language: el
Date: 2013-11-14 00:00:00
Title: Υπόθεση C-576/13: Προσφυγή της 14ης Νοεμβρίου 2013 — Ευρωπαϊκή Επιτροπή κατά Βασιλείου της Ισπανίας

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/7
            
         Προσφυγή της 14ης Νοεμβρίου 2013 — Ευρωπαϊκή Επιτροπή κατά Βασιλείου της Ισπανίας
   (Υπόθεση C-576/13)
   2014/C 24/12
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: L. Nicolae και S. Pardo Quintillán)
   
      Καθού: Βασίλειο της Ισπανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει, σύμφωνα με το άρθρο 258, πρώτη παράγραφος, της Συνθήκης για τη Λειτουργία της Ευρωπαϊκής Ένωσης, ότι το Βασίλειο της Ισπανίας, υποχρεώνοντας τις φορτοεκφορτωτικές εταιρίες, οι οποίες ασκούν τις δραστηριότητές τους στους ισπανικούς λιμένες γενικού ενδιαφέροντος, να μετέχουν σε ανώνυμη εταιρία διαχειρίσεως των λιμενεργατών (SAGEP) και, εν πάση περιπτώσει, μη επιτρέποντάς τους να προσφεύγουν στην αγορά για την πρόσληψη του προσωπικού τους, είτε μόνιμου είτε προσωρινού, εκτός εάν οι προτεινόμενοι από τη SAGEP λιμενεργάτες είναι ακατάλληλοι ή ανεπαρκείς, παρέβη τις υποχρεώσεις που υπέχει από το άρθρο 49 της Συνθήκης για τη Λειτουργία της Ευρωπαϊκής Ένωσης·
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         
      Λόγοι και κύρια επιχειρήματα
   
   Η προσφυγή της Ευρωπαϊκής Επιτροπής κατά του Βασιλείου της Ισπανίας έχει ως αντικείμενο το καθεστώς που θεσπίστηκε με τον Ley de Puertos del Estado y de la Marina Mercante [νόμο περί των κρατικών λιμένων και του εμπορικού ναυτικού] όσον αφορά τις φορτοεκφορτωτικές εταιρίες και, ειδικότερα, τη διαχείριση των λιμενεργατών για την παροχή λιμενικών υπηρεσιών φορτοεκφορτώσεως των εμπορευμάτων.
   Η Επιτροπή θεωρεί ότι το εν λόγω καθεστώς, το οποίο επιβάλλει γενικώς στις φορτοεκφορτωτικές εταιρίες, οι οποίες ασκούν τις δραστηριότητές τους στους ισπανικούς λιμένες γενικού ενδιαφέροντος, να μετέχουν σε ανώνυμη εταιρία διαχειρίσεως των λιμενεργατών (SAGEP) και, εν πάση περιπτώσει, το οποίο δεν τους επιτρέπει να προσφεύγουν στην αγορά για την πρόσληψη του προσωπικού τους, είτε μόνιμου είτε προσωρινού, εκτός εάν οι προτεινόμενοι από τη SAGEP λιμενεργάτες είναι ακατάλληλοι ή ανεπαρκείς, προσκρούει στις υποχρεώσεις τις οποίες υπέχει το Βασίλειο της Ισπανίας από το άρθρο 49 της Συνθήκης για τη Λειτουργία της Ευρωπαϊκής Ένωσης περί της κυκλοφορίας εγκαταστάσεως.